題閻郎中溧水東皋園亭
作者：陸游
朝代：宋

paragraphs: 省中地禁清晝長，侍史深注熏籠香。
榮名挽公公不住，東皋歸去栽花忙。
毿毿華髮映朱紱，同舍半已排雲翔。
正如少陵入嚴幕，本自不用尚書郎。
向令封侯佩金印，不然草詔直玉堂。
萬鍾會作夢幻過，三徑空嘆松菊荒。
樂天十年履道宅，贊皇一夕平泉莊。
公看富貴定何物，一笑乃復坐此妨。
東皋樂哉日成趣，簪花起舞當自強。
知公能容賤子狂，請賦式微之二章。